**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos neformālo sanāksmi 2019. gada 21.-22. februārī”**

2019. gada 21.–22. februārī Bukarestē (Rumānijā) notiks Eiropas Savienības (turpmāk – ES) Ārlietu padomes Kopējās tirdzniecības politikas jautājumos neformālā sanāksme. Šajā sanāksmē ministri diskutēs par Pasaules Tirdzniecības organizācijas (turpmāk – PTO) darbu un modernizāciju, ES un ASV tirdzniecības attiecībām, kā arī aktuālo situāciju ES brīvas tirdzniecības nolīgumu sarunās un Vispārējās preferenču sistēmas režīma "Visu, izņemot ieročus" iniciatīvu.

**PASAULES TIRDZNIECĪBAS ORGANIZĀCIJAS MODERNIZĀCIJA**

Ministru sanāksmē paredzēta diskusija par PTO modernizācijas procesu. Tā kā PTO darbu apgrūtina neelastīgas procedūras lēmumu pieņemšanā, atšķirīgas dalībvalstu intereses, kā arī ir apdraudēta PTO spēja turpmāk risināt tirdzniecības strīdus, vairums PTO dalībvalstu uzskata, ka ir nepieciešams reformēt un modernizēt PTO. Šī apņemšanās tika apliecināta arī Šveices rīkotajā neformālajā PTO tirdzniecības ministru sanāksmē 22.–25. janvārī ikgadējā Davosas Pasaules ekonomikas foruma ietvaros. Ministri atzina,[[1]](#footnote-1) ka šajā gadā daudzpusējai tirdzniecības sistēmai būs daudz izaicinājumu, kuri ir jārisina, izmantojot pastiprinātu sadarbību un dialogu. Viens no galvenajiem diskusijas jautājumiem bija PTO reforma un nepieciešamība uzlabot organizācijas darbību, kā arī krīze PTO strīdus izšķiršanas mehānismā. Ministri bija vienisprātis, ka steidzami jāatjauno pilnībā funkcionējoša strīdus izšķiršanas sistēmas Apelācijas institūcija. PTO Vispārējā padomē ir uzsākts neformāls process, lai uz konkrētu priekšlikumu pamata meklētu risinājumus PTO modernizācijas kontekstā izvirzītajos Apelācijas institūcijas jautājumos. Davosas sanāksmes ietvaros norisinājās arī Kanādas vadītās valstu grupas sanāksme, kurā ministri vienojās turpināt darbu, lai uzlabotu PTO apspriedošās un uzraudzības funkcijas, sākotnēji uzsvaru liekot uz darbu četrās PTO struktūrās: izcelsmes noteikumi, sanitārie un fitosanitārie pasākumi, pakalpojumu tirdzniecība un tehniskie šķēršļi tirdzniecībai un attīstības valstu diferenciācijas.[[2]](#footnote-2) Nākamā šīs grupas tikšanās ieplānota maijā.

Davosas tikšanās laikā 73 PTO dalībvalstis vienojās uzsākt PTO sarunas par e-komercijas tirdzniecības aspektiem ar mērķi radīt atvērtākus un paredzamākus noteikumus digitālajai tirdzniecībai, t.sk., novērst šķēršļus, kas kavē pārrobežu tirdzniecību, garantē e-līgumu un e-parakstu derīgumu, pastāvīgi aizliedz muitas nodokļus elektroniskai pārsūtīšanai un risina piespiedu datu lokalizācijas prasības un pirmkoda piespiedu izpaušanu. Pirmā sanāksme par organizatoriskiem jautājumiem plānota 2019. gada martā.

Latvija uzskata, ka ir jāturpina darbs, balsoties uz Eiropas Komisijas (turpmāk – EK) izstrādāto ES koncepcijas dokumentu par PTO modernizāciju,[[3]](#footnote-3) kas piedāvā ES redzējumu un kompleksus risinājumus tādās jomās kā PTO noteikumu pilnveidošana, PTO uzraudzības lomas nostiprināšana, kā arī strupceļa pārvarēšana PTO strīdu izšķiršanas sistēmā. ES mērķis ir padarīt PTO spējīgāku adaptēties ekonomiskajām, politiskajām un tehnoloģiskajām pārmaiņām globālajā ekonomikā, tostarp pilnveidot esošos noteikumus, padarīt elastīgāku sarunu procesu, t.sk. ar vairākpusēju pieeju, aktualizēt nepieciešamību pievērsties attīstības valstu īpašajām vajadzībām, kā arī uzlabot PTO regulāro darbu, veicinot caurskatāmības prasību ievērošanu un palielinot komiteju darba efektivitāti.

Paralēli ES sadarbojas ar citiem PTO partneriem dažādos formātos, piemēram, trīspusējā sadarbība ar ASV un Japānu par vienlīdzīgiem konkurences nosacījumiem (ar fokusu uz valsts uzņēmumiem un subsīdijām), ES–Ķīnas darba grupā PTO jautājumos, Kanādas vadītajā valstu grupā par PTO darbības uzlabošanu.

Ne mazāk svarīgi par PTO reformas procesu ir darba turpināšana pie (1) tādiem PTO sarunu jautājumiem kā zivsaimniecības subsīdiju ierobežošana (Nairobi un Buenosairesas Ministru konferences lēmumi nosaka, ka zivsaimniecības subsīdijās vienošanās jāpanāk līdz 2019.gada beigām) un lauksaimniecības sarunām un (2) PTO 11. ministru konferencē (MC11) aizsāktajām vairākpusējām iniciatīvām – e-komercija, iekšzemes regulējums pakalpojumos, mikro, mazo un vidējo komersantu iesaiste tirdzniecībā un investīciju veicināšana attīstībai.

Latvija uzskata, ka šobrīd ir īpaši svarīgi uzturēt un aktīvi atbalstīt daudzpusējās tirdzniecības sistēmas stiprināšanu. Latvija atbalsta EK ierosinājumus PTO modernizēšanai un piedāvātos darba virzienus un aicina EK pielikt papildus pūles, lai iesaistītu citas PTO dalībvalstis PTO modernizācijas procesā. Latvija norāda, ka krīzes novēršana Apelācijas institūcijas darbībā ir viens no primāri risināmajiem jautājumiem. PTO jāspēj risināt uzņēmējiem svarīgi un mūsdienu ekonomiskai situācijai aktuāli jautājumi, tāpēc Latvija ir gandarīta, ka ir panākta vienošanās par vairākpusēju sarunu uzsākšanu e-komercijas jomā. Latvija atbalsta pieeju, ka EK kā ES pārstāvis iesaistās un pauž viedokli par PTO modernizācijas jautājumiem dažādos citos starptautiskos forumos (piem. G20).

Latvijas prioritātes ES kopējās tirdzniecības politikas, t.sk. PTO, jautājumos formulētas 2018. gada 26. jūnija nacionālajā pozīcijā “Par 2018.gada 28.-29.jūnija Eiropadomē un 29.jūnija Eiropadomes 27 Eiropas Savienības dalībvalstu (50.panta) formāta sanāksmē izskatāmajiem jautājumiem”; 2017. gada 12. decembra nacionālajā pozīcijā “Par Pasaules Tirdzniecības organizācijas 11. Ministru konferenci un turpmākajām daudzpusējām tirdzniecības sarunām”; 2017. gada 3. maija nacionālajā pozīcijā “Par gatavošanos Pasaules Tirdzniecības organizācijas 11. Ministru konferencei”; kā arī 2015. gada 17. novembra nacionālajā pozīcijā “Par Eiropas Komisijas paziņojumu Eiropas Parlamentam, Padomei, Ekonomiskajai un Sociālajai komitejai un Reģionu komitejai “Tirdzniecība visiem. Ceļā uz atbildīgāku tirdzniecības un ieguldījumu politiku””.

**ES UN ASV TIRDZNIECĪBAS ATTIECĪBAS**

Šobrīd norisinās sagatavošanās darbi, lai uzsāktu ES–ASV tirdzniecības sarunas ar mērķi atvieglot savstarpējo tirdzniecību un izvairīties no tālākas attiecību saasināšanās tirdzniecības jautājumos. Pie sarunu tematu un potenciālā tvēruma izpētes EK Tirdzniecības komisāres S.Malmstrēmas un ASV Tirdzniecības pārstāvja R.Laithaizera vadībā strādāja izpilddarba grupa (*executive working group*), kas tapa pamatojoties uz EK priekšsēdētāja Ž.K.Junkera un ASV prezidenta D.Trampa 2018. gada 25. jūlijā panākto vienošanos.

Līdz šim regulāri ir notikušas vairākas politiska līmeņa sanāksmes (nesenākā š.g. 8. un 10. janvārī). 11. janvārī ASV paziņoja mērķus sarunām ar ES, kuros, cita starpā, ir uzstādījums iekļaut arī tirdzniecību ar lauksaimniecības precēm un virkni citu elementu, kas ir ārpus sākotnējās vienošanās tvēruma. Savukārt 18. janvārī EK publicēja divus sarunu mandātu projektus tirdzniecības sarunām ar ASV par tarifu atcelšanu rūpniecības precēm un par atbilstības novērtēšanu.

ES mandāta projekts par tarifu atcelšanu rūpniecības precēm izslēdz lauksaimniecības sektoru. Savukārt mandāta projekta sarunām par atbilstības novērtēšanu galvenais mērķis ir likvidēt netarifu barjeras, ļaujot uzņēmumiem vieglāk pierādīt, ka to ražojumi atbilst tehniskajām prasībām. Rūpniecības preču gadījumā mērķis ir panākt savstarpēju visu tarifu atcelšanu lielākajai daļai rūpniecības precēm, tostarp automašīnām, kā arī dažu īpaši jutīgu produktu gadījumā puses varētu vienoties par specifiskiem nosacījumiem. Savukārt atbilstības novērtēšanas jautājumos ir vēlme uzlabot sadarbību starp ES un ASV regulatorajos jautājumos un standartu izmantošanā, vienlaikus saglabājot augstu patērētāju aizsardzības līmeni. Sekmīgu sarunu rezultātā ieguvēji būtu eksportētāji, īpaši mazie un vidējie uzņēmumi, jo tiktu atviegloti savstarpējās tirdzniecības nosacījumi, abpusēji un līdzsvaroti samazinot atbilstības novērtēšanas procedūru izmaksas un atceļot importa tarifus rūpniecības precēm. Tādejādi tiktu mazinātas uzņēmumu atzīšanas un eksporta izmaksas, kā arī tiktu celta to konkurētspēju eksporta tirgos.

Šobrīd ir grūti prognozēt sarunu tālāko norisi vairāku apstākļu dēļ – ir atšķirības ES un ASV izpratnē par sarunu tvērumu, ASV iekšpolitisko norišu dēļ sarunu praktiska uzsākšana var tikt atlikta, kā arī nav skaidrības par ASV pasākumiem, kas pamatoti ar Tirdzniecības paplašināšanas akta[[4]](#footnote-4) 232. pantu, t.sk., iespējamo papildus importa tarifu noteikšanu automašīnām. ASV Tirdzniecības departamenta ziņojums par šīs izmeklēšanas rezultātiem gaidāms 19. februārī.

Latvija atbalsta sarunu uzsākšanu ar ASV gan attiecībā uz rūpniecības preču importa tarifu atcelšanu, gan sadarbību atbilstības novērtēšanas jautājumos. Šobrīd ES un ASV ir jāturpina uzsāktais darbs pie tirdzniecības attiecību uzlabošanas un pragmatiski jāstrādā pie sarežģījumu risinājumiem, jo ilgtermiņā abām pusēm ir svarīgi saglabāt ciešas Transatlantiskās attiecības. Latvija rosina turpināt augsta līmeņa savstarpēju kontaktu uzturēšanu izpilddarba grupas ietvaros, jo tas ļauj uzturēt pozitīvu darba kārtību un izvairīties no tirdzniecības domstarpību tālākas saasināšanās. Latvijas ieskatā svarīgi ir saglabāt ES dalībvalstu solidaritāti sarunās ar ASV – jo īpaši attiecībā uz sarunu tvērumu. Nepieciešams arī nodrošināt dalībvalstu pietiekamu iesaisti sarunu procesā, tādejādi panākot līdzsvarotu un visām iesaistītajām pusēm pieņemamu rezultātu.

Ārlietu ministrijas sagatavotās nacionālās pozīcijas par ieteikumu Padomes lēmumam, ar ko pilnvaro sākt sarunas ar Amerikas Savienotajām Valstīm par atbilstības novērtēšanas nolīgumu, un par ieteikumu Padomes lēmumam, ar ko pilnvaro sākt sarunas par nolīgumu ar Amerikas Savienotajām Valstīm par tarifu atcelšanu rūpniecības precēm, apstiprinātas 2019. gada 8. februārī.

**AKTUĀLĀS ES DIVPUSĒJĀS TIRDZNIECĪBAS SARUNAS**

Sarunas par ES un *Mercosur* valstu[[5]](#footnote-5) Asociācijas nolīgumu, kurā tiktu ietverts politiskā dialoga, sadarbības un tirdzniecības pīlārs, tika uzsāktas 2000. gada jūnijā. Pēdējā sarunu kārta notika 2018. gada 10.-13. decembrī Montevideo, Urugvajā, kurā diemžēl joprojām netika panākta vienošanās. Lai arī gan ES, gan *Mercosur* pusē ir skaidri redzama politiskā griba panākt vienošanos, tomēr sarunās ir palikuši atvērti vēl vairāki būtiski jautājumi, piem., par tirgus piekļuvi autobūves sektorā un piena produktiem, jūrniecības pakalpojumiem, ES ģeogrāfisko norāžu aizsardzību u.c. Tādejādi ir nepieciešams turpināt darbu tehniskā līmenī, lai šo politisko gribu ietērptu abām pusēm pieņemamos risinājumos. Nākamā sarunu kārta ieplānota 2019. gada 11.‑15. martā Buenosairesā. Ārlietu ministrijas sagatavotā nacionālā pozīcija par ES un Mercosur valstu sarunām par Asociācijas nolīguma noslēgšanu tika apstiprināta 2017. gada 20. decembrī.

Sarunas par ES-Vjetnamas brīvās tirdzniecības nolīgumu tika uzsāktas 2012. gada jūnijā un noslēgtas 2015. gada 2. decembrī. Ņemot vērā ES Tiesas 2017. gada maija spriedumu par ES–Singapūras nolīguma raksturu, tirdzniecības līgums tika sadalīts atbilstoši “jaunajai ES tirdzniecības līgumu arhitektūrai”, atdalot brīvās tirdzniecības līgumu (kas ietver tirdzniecības un tiešo ārvalstu investīciju liberalizāciju) no investīciju aizsardzības līguma (kas ietvertu investīciju aizsardzību un investīciju tiesu). Šobrīd līgums ir noslēguma stadijā un gaida ES Padomes lēmumu par līguma parakstīšanu, pēc kā sekos Eiropas Parlamenta apstiprinājums un ES Padomes lēmums par līguma noslēgšanu. EK nodoms ir nolīgumu parakstīt pēc iespējas ātrāk, lai tas varētu stāties spēkā 2019. gadā. Ārlietu ministrijas sagatavotā nacionālā pozīcija par Brīvās tirdzniecības nolīguma parakstīšanu un noslēgšanu starp Eiropas Savienību un Vjetnamas Sociālistisko Republiku apstiprināta 2018. gada 21. decembrī.

2016. gada 18. jūlijā tika uzsāktas sarunas par ES-Indonēzijas brīvās tirdzniecības nolīgumu. Līdz šim ir notikušas sešas sarunu kārtas, kas vērtējamas kā veiksmīgas. Pēdējā sarunu kārtā 2018. gada 15.-19. oktobrī puses panāca labu progresu sadaļās par muitu un tirdzniecības veicināšanu, sanitāriem un fitosanitāriem pasākumiem, tehniskajiem tirdzniecības šķēršļiem, kā arī par ilgtspējīgas attīstības sadaļu. Līdz šim vienošanās ir panākta par tādiem līguma elementiem kā preču tirdzniecība, izcelsmes noteikumi, strīdu izšķiršanas jautājumi, intelektuālā īpašuma tiesības, konkurence, valsts iepirkumi, tirdzniecības aizsardzības mehānismi, mazie un vidējie uzņēmumi. Ir notikusi arī sākotnējā apmaiņa ar tarifu piedāvājumiem. Nākamā sarunu kārta paredzēta 2019. gada 11.-15. martā.

ES un Meksikas tirdzniecības attiecības nosaka Ekonomiskās partnerības, politiskās koordinācijas un sadarbības nolīgums (turpmāk Globālais nolīgums). 2016. gada 25. maijā ES un Meksika uzsāka sarunas par Globālā nolīguma modernizāciju. 2018. gada 21. aprīlī ES un Meksika panāca politisko vienošanos par sarunu noslēgšanu pēc būtības, tiek turpināts darbs pie atlikušo tehnisko jautājumu risināšanas. Šobrīd EK veic līguma teksta juridisko caurskatīšanu un pēc tam iztulkos to visās ES oficiālajās valodās un iesniegs nolīgumu apstiprināšanai Eiropas Parlamentam un Padomei. EK uzskata, ka kopumā ir panākta laba vienošanās un nodrošināta laba pieejamība Meksikas tirgum. Ārlietu ministrijas sagatavotā nacionālā pozīcija par ES – Meksikas Ekonomiskās partnerības, politiskās koordinācijas un sadarbības nolīgumu tirdzniecības un ieguldījumu partnerību tika apstiprināta 2016. gada 26. februārī.

ES-Čīles Asociācijas nolīguma, t.sk. tirdzniecības sadaļas modernizācijas sarunu pēdējā kārta notika 2019. gada 21. un 22. janvārī Santjago. Galveno sarunvežu tikšanās mērķis bija vienoties par turpmāko darbu un divpusējiem kontaktiem tehniskā līmenī. Nākamās sarunu kārtas datums vēl nav noteikts. Ārlietu ministrijas sagatavotā nacionālā pozīcija “Kopīgs ieteikums Padomes lēmumam, ar ko Eiropas Komisiju un Savienības Augsto pārstāvi ārlietās un drošības politikas jautājumos pilnvaro sākt un risināt sarunas par modernizētu asociācijas nolīgumu ar Čīles Republiku” tika apstiprināta 2017. gada 19. oktobrī.

2018. gada 18. jūnijā ES uzsāka sarunas par ES-Austrālijas brīvās tirdzniecības nolīgumu. Līdz šim ir notikušas divas sarunu kārtas un pēdējā no tām norisinājās 2018. gada 19.-23. novembrī Kanberā, Austrālijā. Sarunas noritēja pozitīvā atmosfērā un ir vērojama liela Austrālijas interese. Panākts progress sadaļās par muitu un tirdzniecības veicināšanu, preču tirdzniecību, caurskatāmību, daļēji sanitārajiem un fitosanitāriem pasākumiem, tehniskajiem tirdzniecības šķēršļiem, kā arī par ilgtspējīgas attīstības sadaļu. Nākamā sarunu kārta ar Austrāliju plānota 25. martā Kanberā.

Savukārt ES sarunas par ES-Jaunzēlandes brīvās tirdzniecības nolīgumu tika uzsāktas 2018. gada 21. jūnijā Velingtonā. Sarunu mērķis ir likvidēt šķēršļus preču un pakalpojumu tirdzniecībā, kā arī izstrādāt tirdzniecības noteikumus, kas padarītu tirdzniecību vienkāršāku un ilgtspējīgāku. Līdz šim notikušas divas sarunu kārtas un pēdējā no tām norisinājās 2018. gada 8.-12. oktobrī Velingtonā. Sarunas konstruktīvas, kopumā daudzos jautājumos ļoti labs progress. Praktiski tika pārrunātas visas jomas, izņemot mazos un vidējos uzņēmējus un digitālo tirdzniecību. Grūtākie jautājumi – ģeogrāfiskās izcelsmes norādes un lauksamniecības tarifi. Nākamā sarunu kārta paredzēta 18. februārī Briselē.

Latvija uzskata, ka ES ekonomiskajai izaugsmei ir svarīga reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Latvija atbalsta EK centienus šobrīd notiekošajās tirdzniecības sarunās ar Austrāliju, Jaunzēlandi, Čīli, Indonēziju un *Mercosur* valstīm, kā arī atzinīgi vērtē nesen panāktās vienošanās, t.sk., ar Vjetnamu un Meksiku. Sarunās par divpusējiem tirdzniecības nolīgumiem kopumā ir jāvienojas par tirgus pieejas uzlabošanu precēm, pakalpojumiem, un valsts iepirkumiem, kā arī jāsamazina netarifu barjeras un jāatceļ ierobežojumi ārvalstu investoriem. Vienlaikus tirdzniecības sarunu rezultātam ir jāatbilst ES un Latvijas ekonomiskajām interesēm, t.sk., nepieciešamībai pēc zināma ES tirgus aizsardzības līmeņa sensitīvajiem produktiem, piemēram lauksaimniecības jomā.

**VISPĀRĒJĀS PREFERENČU SISTĒMAS REŽĪMA "VISU, IZŅEMOT IEROČUS" INICIATĪVA**

Ministru sanāksmes darba pusdienās plānots pieskarties vispārējās preferenču sistēmas (turpmāk - VPS) jautājumiem. Šeit šobrīd aktuālākais ir izmeklēšanas procedūras uzsākšana ar š.g. 12. februāri par tarifu preferenču pagaidu atcelšana Kambodžas Karalistei. Apvienoto Nāciju Organizācijas (ANO), kā arī Starptautiskās Darba organizācijas (SDO) sniegtā informācija liecina, ka Kambodža ir nopietni un sistemātiski pārkāpusi principus, kas ietverti virknē starptautisku paktu un konvenciju par cilvēktiesībām un darba tiesībām. EK secināja, ka pierādījumi ir pietiekami, lai uzsāktu procedūru ar mērķi pagaidu kārtā atcelt tarifu preferences saskaņā ar Regulas (ES) Nr. 978/2012 19. pantu. Izmeklēšanas procedūra jāpabeidz 12 mēnešu laikā.

Šī būs ceturtā reize, kad ES ir īstenojusi tirdzniecības sankcijas cilvēktiesību pārkāpumu dēļ. Pirms tam šis instruments tika pielietots attiecībā uz Mjanmu, Baltkrieviju un Šrilanku. Turklāt pašlaik ar Mjanmu notiek pastiprināta sadarbība VPS ietvaros un gadījumā, ja netiks konstatēti uzlabojumi cilvēktiesību aizsardzības un darba tiesību jomā, izmeklēšanas procedūra varētu tikt uzsākta arī par Mjanmu.

Latvija atbalsta godprātīgu VPS izmantošanu, un, ņemot vērā nopietnos cilvēktiesību pārkāpumus Kambodžā un to, ka smagā situācija prasa nopietnu, izlēmīgu rīcību no ES puses ar mērķi uzlabot situāciju, Latvija atbalsta procedūras uzsākšanu tarifu preferenču pagaidu atcelšanai Kambodžas Karalistei. Vienlaicīgi Latvija uzskata, ka, pieņemot gala lēmumu par preferenču atcelšanu, jāņem vērā šāda veida sankciju samērīgums un ietekme uz Kambodžas ekonomiku un sabiedrību, t.sk. tās mazturīgajiem slāņiem.

**Latvijas delegācija ES Ārlietu padomes Kopējās tirdzniecības politikas jautājumos neformālajā sanāksmē 2019. gada 21.-22. februārī:**

|  |  |
| --- | --- |
| Delegācijas vadītāja: | Zanda Kalniņa-Lukaševica, Ārlietu ministrijas parlamentārā sekretāre.  |
| Delegācijas sastāvā: | Juris Štālmeistars, Ārlietu ministrijas Ekonomisko attiecību, tirdzniecības un attīstības sadarbības direkcijas vadītājs; |
|  | Gints Zadraks, Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktora vietnieks, Ārējās tirdzniecības un investīciju nodaļas vadītājs. |

Iesniedzējs: ārlietu ministrs E.Rinkēvičs

Vīza: valsts sekretārs A. Pelšs

Gints Zadraks, 67016240

gints.zadraks@mfa.gov.lv

1. <https://www.newsd.admin.ch/newsd/message/attachments/55453.pdf> [↑](#footnote-ref-1)
2. <https://international.gc.ca/world-monde/international_relations-relations_internationales/wto-omc/2019-01-24-davos.aspx?lang=eng> [↑](#footnote-ref-2)
3. <http://trade.ec.europa.eu/doclib/html/157331.htm> [↑](#footnote-ref-3)
4. Trade Expansion Act of 1962 [↑](#footnote-ref-4)
5. Argentīna, Brazīlija, Paragvaja un Urugvaja; Venecuēla sarunās piedalās tikai kā novērotājs [↑](#footnote-ref-5)